
Valstybės pareigūnų pašalinimo iš einamų pareigų 

teisinės pasekmės jų tolesnei karjerai

2011-01-11 
(atnaujintas 2004-01-20 darbas)
Apžvalga
Daugelio valstybių konstitucijos ir įstatymai numato galimybę už konstitucijos pažeidimus ar nusikaltimus pašalinti valstybės vadovą (prezidentą) ar kitus aukštus pareigūnus iš pareigų, tačiau dažniausiai nei konstitucijoje nei rinkimų įstatymuose tiesiogiai nekalbama apie apribojimus tokiems asmenims ateityje dalyvauti rinkimuose ar užimti valstybinius postus; tokių nuostatų nėra (arba jų nepavyko aptikti) Austrijos, Italijos, Rusijos, Suomijos, Slovėnijos, Vengrijos, Vokietijos, Airijos, Rumunijos, Bulgarijos, Kroatijos, Izraelio, Graikijos, Kipro teisės aktuose. Tačiau kai kuriose kitose valstybėse apkaltos būdu ar už nusikaltimus nuteisti ir pašalinti iš pareigų valstybės pareigūnai netenka arba gali netekti ir teisės ateityje pretenduoti į valstybines pareigas. Tai išplaukia arba tiesiog iš konstitucijoje įrašytų apkaltos nuostatų, arba iš baudžiamosios teisės. 

Antai Čekijoje, Slovakijoje ir Portugalijoje konstitucijose yra įtvirtinta nuostata, kad prezidentą pašalinus iš posto apkaltos tvarka jis automatiškai netenka ir galimybės kada nors vėl užimti šias pareigas. JAV sprendimą neleisti apkaltos metu nušalintajam ateityje užimti valstybines pareigas priima Senatas atskiru balsavimu. Lenkijoje atimti rinkimų teisę ar uždrausti eiti atsakingas valstybines pareigas pripažintiems kaltais už konstitucijos ar įstatymų pažeidimus pareigūnams gali jų bylas nagrinėjanti speciali parlamentinė struktūra – Valstybės tribunolas. Prancūzijoje aukštų pareigūnų nusikaltimus nagrinėjanti speciali parlamentinė struktūra (Aukštasis teismas) bausmes skiria vadovaudamasi Baudžiamuoju kodeksu, kuris už sunkius nusikaltimus prieš valstybę numato automatišką teisės rinkti ir būti renkamam atėmimą ir draudimą užimti valstybinius postus. Latvijoje valstybės pareigūnams pagal BK gali būti skiriama papildoma bausmė – uždrausta tam tikrą laikotarpį užimti konkrečius viešuosius postus; tad prezidentui toks draudimas gali būti skirtas tik nuteisus jį už padarytą nusikaltimą. 


Kaltinimus valstybės pareigūnams nagrinėjančio organo atskiru sprendimu teisė užimti viešuosius postus (taip pat ir renkamus) valstybės pareigūnams JAV gali būti atimta visam laikui, Prancūzijoje visam laikui arba terminuotai (iki 5 metų), tik terminuotai - Lenkijoje (nuo 2 iki 10 metų) ir Latvijoje (nuo 1 iki 5 metų), tačiau teisė rinkti ir būti renkamam Europos šalyse ribojama tik terminuotai (Lenkijoje nuo 2 iki 10 metų, Prancūzijoje iki 10 metų). 

Galima dar paminėti, jog  Austrijos ir Vokietijos teisės aktai numato, jog nuteistieji už tam tikrus nusikaltimus automatiškai arba teismo sprendimu terminuotai netenka rinkimų teisės arba teisės užimti viešuosius postus. Antai Vokietijoje nuteistieji ne mažiau kaip vieneriems metams laisvės atėmimo automatiškai penkeriems metams netenka pasyviosios rinkimų teisės ir  teisės užimti viešuosius postus, o už kitus, Baudžiamajame kodekse
 konkrečiai išvardijamus nusikaltimus, esant nustatytoms aplinkybėms, teismas gali papildomai nuo 2 iki 5 metų atimti aktyviąją ir pasyviąją rinkimų teisę ir teisę užimti viešuosius postus. Šios teisės teismo sprendimu gali būti sugrąžintos ir anksčiau - suėjus pusei paskirto termino, jei galima tikėtis, jog nuteistasis ateityje nebenusikals
. Austrijos Nacionalinės tarybos (žemųjų parlamento rūmų) rinkimų kodekse
 yra nuostata, jog rinkimų teisės 6 mėnesiams netenka asmenys, įsiteisėjusiu nuosprendžiu nuteisti kalėti ilgiau kaip vienerius metus. Įdomu tai, kad ši nuostata neseniai (2010 m. balandžio mėn.) Europos žmogaus teisių teismo byloje Frodl v. Austria
 buvo pripažinta pažeidžianti Europos žmogaus teisių ir pagrindinių laisvių apsaugos konvencijos Pirmojo protokolo 3 str. (teisė į laisvus rinkimus). Teismas nutartyje nurodė, jog sankcijos proporcingumo principas reikalauja aiškaus ir pakankamo ryšio tarp sankcijos ir asmens, kuriam ji taikoma elgesio ir kitų aplinkybių. 

Toliau kiek išsamiau išdėstomos kai kurių valstybių teisinės nuostatos  aptariamu klausimu.

Jungtinės Amerikos Valstijos
Pagal JAV Konstituciją
 prezidentas, viceprezidentas ir visi Jungtinių Valstijų valstybės pareigūnai pašalinami iš pareigų, jeigu jie nuteisiami apkaltos tvarka už tėvynės išdavimą, kyšininkavimą ar kitus sunkius nusikaltimus ir nusižengimus.

II str. 4 skirsnis:

Prezidentas, viceprezidentas ir visi Jungtinių Valstijų valstybės pareigūnai pašalinami iš pareigų, jeigu jie nuteisiami apkaltos tvarka už tėvynės išdavimą, kyšininkavimą ar kitus sunkius nusikaltimus ir nusižengimus.

Konstitucija nustato bendrus apkaltos procedūros principus, suteikdama Atstovų Rūmams teisę pradėti apkaltą (shell have the sole Power of Impeachment), o Senatui – galias svarstyti apkaltos bylą (shall have the sole Power to try all Impeachments). Abeji rūmai – ir Senatas, ir Atstovų Rūmai yra parengę savas procedūras, kuriomis šie bendri principai yra įgyvendinami įvairiose proceso stadijose.

Konstitucijos I str. 3 skirsnyje nurodyta:

Senatas turi išimtinę teisę svarstyti visas apkaltos bylas. Tokiais atvejais posėdžiaujantys senatoriai yra prisaikdinami. Kai teisiamas Jungtinių Valstijų prezidentas, pirmininkauja Aukščiausiojo Teismo pirmininkas; nė vienas asmuo negali būti nuteistas nepritarus dviem trečdaliams dalyvaujančių Senato narių.

Priimamais apkaltos bylose sprendimais asmenys tik atleidžiami iš pareigų ir praranda teisę užimti kokias nors garbės, atsakingas, ar mokamas pareigas Jungtinių Valstijų tarnyboje (removal from Office, and disqualification to hold and enjoy any Office of honor, Trust or Profit under the United States). Tačiau šitaip nuteistas asmuo taip pat gali būti pagal įstatymą traukiamas baudžiamojon atsakomybėn, teisiamas ir nubaustas. 

Balsavimas dėl to, ar pripažinti pareigūną kaltu pagal kiekvieną apkaltos straipsnį vyksta atvirame Senato posėdyje, balsus už ir prieš skaičiuojant atskirai kiekvienam straipsniui. Kad asmuo būtų pripažintas kaltu pagal tam tikrą apkaltos straipsnį, reikalinga dviejų trečdalių balsuojančių senatorių dauguma. Jei asmuo pripažįstamas kaltu pagal vieną ar kelis apkaltos straipsnius, pirmininkaujantis paskelbia apkaltinamąjį ir pašalinimo iš pareigų nuosprendį. Dėl pašalinimo iš pareigų nėra balsuojama, kadangi tai tiesiogiai (ir nedelsiant) išplaukia iš apkaltinamojo nuosprendžio. Senatui nebūtina balsuoti dėl visų apkaltos straipsnių; jeigu asmuo jau buvo pripažintas kaltu pagal vieną ar daugiau straipsnių, Senatas gali nuspręsti, kad dėl kitų straipsnių balsuoti nėra reikalo. Po to Senatas gali balsuoti dėl to, ar apkaltos proceso metu nuteistam pareigūnui reikia uždrausti ateityje vėl užimti viešąsias pareigas Jungtinėse Valstijose. Jei balsuojama, tokiam sprendimui priimti pakanka paprastos balsų daugumos
. 

Lenkija

Konstitucijos
 198 str. pasakyta, kad už konstitucijos ar įstatymo pažeidimą, padarytą dėl užimamų pareigų ar vykdant tarnybines pareigas, konstitucinė atsakomybė prieš Valstybės tribunolą taikoma Respublikos prezidentui, Ministrų tarybos pirmininkui, Ministrų tarybos nariams, Nacionalinio banko pirmininkui, Valstybės kontrolės rūmų pirmininkui, Nacionalinės radijo ir televizijos tarybos nariams, asmenims, kuriems Ministrų tarybos pirmininkas pavedė vadovauti ministerijai ar kitai centrinei žinybai ir Vyriausiajam ginkluotųjų pajėgų vadui. 

Valstybės tribunolas yra specialus teismas aukščiausiems valstybės pareigūnams. Valstybės tribunolui dėl savo veiksmų teisėtumo taip pat yra atsakingi ir Seimo nariai bei senatoriai.
Valstybės tribunolą sudaro pirmininkas, 2 jo pavaduotojai ir 16 narių, kuriuos renka Seimas iš Seimo narių ir senatorių jų kadencijos laikotarpiui. Pirmininko pavaduotojai ir ne mažiau kaip pusė Valstybės tribunolo narių privalo turėti teisėjo kvalifikaciją. Valstybės tribunolo pirmininkas yra Aukščiausiojo teismo pirmininkas.


Detaliai Valstybės tribunolo darbo procedūrą ir jo įgaliojimus nustato 1982 m. Valstybės tribunolo įstatymas
. Jo 3 str. nurodyta, jog konstitucinė atsakomybė taikoma ir tiems minėtame Konstitucijos str. nurodytiems asmenims, kurie Konstituciją ar įstatymą pažeidė netyčia. 
Prezidentas gali būti Valstybės tribunole traukiamas konstitucinėn atsakomybėn už konstitucijos ar įstatymų pažeidimą, taip pat baudžiamojon atsakomybėn už padarytą nusikaltimą; tas pat galioja ir Seimo maršalkai, kai jis pavaduoja prezidentą. Prezidento kadencijos laikas neįskaičiuojamas į senaties baudžiamajai atsakomybei už kriminalinius nusikaltimus terminą. Kiti valstybės pareigūnai, kuriems galioja Valstybės tribunolo jurisdikcija, traukiami konstitucinėn atsakomybėn; jie gali būti tribunole traukiami ir baudžiamojon atsakomybėn, jei padarytas nusikaltimas buvo susijęs su jų atliekamomis pareigomis.

 Konstitucinė atsakomybė taikoma bet kuriems veiksmams, kuriais aukščiau išvardyti pareigūnai, atlikdami savo oficialias pareigas, pažeidė konstituciją ar kitą įstatymą.

Teisę patraukti prezidentą konstitucinėn atsakomybėn turi ne mažiau kaip ketvirtadalis bendro Seimo ir Senato narių skaičiaus; kitus išvardytus pareigūnus – išimtinai Seimas. 

Įstatymo 25 str. sakoma, kad jei Valstybės Tribunolas nustato, kad prezidentas ar kiti pareigūnai kalti dėl konstitucijos ar įstatymų pažeidimų, padarė nusikaltimus ar finansinius nusikaltimus
, jie pašalinami iš pareigų. Už šių asmenų padarytus nusikaltimus ar finansinius nusikaltimus, Tribunolas skiria jiems baudžiamųjų įstatymų numatytas bausmes.

Už valstybės pareigūnų padarytus konstitucijos ar įstatymų pažeidimus, jei tai nėra nusikaltimai arba finansiniai nusikaltimai, Tribunolas gali skirti tokias bausmes (arba jas visas kartu):

Atimti teisę rinkti ir būti renkamam į respublikos prezidento postą, Seimą, Senatą, Europos Parlamentą ir teritorinės savivaldos organus;

Uždrausti užimti vadovaujančius postus ir eiti atsakingas pareigas valstybės organuose ir viešosiose organizacijose;

Atimti visus ar kai kuriuos medalius, apdovanojimus ar garbės vardus.
Bausmės, susijusios su teisių atėmimu ir draudimais gali būti skirtos laikotarpiui nuo 2 iki 10 metų
. 
Valstybės Tribunolas, atsižvelgdamas į nedidelę visuomenei padarytą žalą ar ypatingas bylos aplinkybes, gali apsiriboti tik kaltinamojo kaltės nustatymu.
Prancūzija
Konstitucijos
 IX skyriuje (67,68 str.) sakoma, kad Respublikos prezidentas negali būti traukiamas atsakomybėn už veiksmus, padarytus einant savo pareigas, išskyrus valstybės išdavimą (haute trahison). Jis gali būti apkaltintas tik abejiems parlamento rūmams atviru balsavimu priėmus identišką rezoliuciją absoliučia savo narių balsų dauguma. Tokiu atveju prezidentą teisia Aukštasis teismas (La Haute Cour de Justice). Šį teismą sudaro lygus skaičius Nacionalinio Susirinkimo ir Senato narių, kuriuos išrenka abeji rūmai po to, kai susirenka naujos sudėties. Teismas iš savo narių išsirenka Pirmininką.  1959 m. vyriausybės potvarkio
 dėl pamatinio įstatymo (loi organique) apie Aukštąjį teismą 32 str. nustatė, jog Teismas nagrinėja bylą ir priima nuosprendžius, vadovaudamasis Baudžiamojo proceso kodeksu su tam tikromis modifikacijomis (slaptai balsuojama dėl kiekvieno kaltinimo atskirai; kaltinimai tvirtinami absoliučia balsų dauguma; balsų dauguma nutariama ir dėl taikomos bausmės). Nuosprendis yra neapskundžiamas. 

Vyriausybės narių baudžiamoji atsakomybė reglamentuojama Konstitucijos X skyriuje (68-1 ir 68-2 str.). Vyriausybės narius už nusikaltimus ar įstatymų pažeidimus, padarytus jiems atliekant savo funkcijas, teisia Aukštasis Respublikos teismas (Cour de justice de la République); jį sudaro 15 teisėjų: 12 yra parlamento nariai, po lygiai iš abejų rūmų; sudėtis atnaujinama po kiekvienų rinkimų) ir 3 Apeliacinio teismo (Cour de Cassation) teisėjai, vienas iš kurių eina pirmininko pareigas. 1993 m. pamatinis įstatymas nustato, kad šis teismas laikosi šalies baudžiamojoje teisėje galiojančių baudžiamųjų nusikaltimų ir nusižengimų apibrėžimų ir už juos skiriamų bausmių, procedūroje taikomas Baudžiamojo proceso kodeksas.   

baudžiamojo kodekso
 nuostatos dėl bausmių. Kodekso I dalies (Pagrindinių valstybės interesų pažeidimas) I skyriaus (išdavystė ir šnipinėjimas) 411-2 – 411-11 str. už šiame skyriuje išvardintus nusikaltimus numato kalėjimo bausmes nuo 7 metų iki gyvos galvos ir baudas iki 750 tūkst. eurų. 414-5 str. nustato, kad visi I dalyje išvardyti nusikaltimai papildomai užtraukia politinių ir  pilietinių teisių (tarp jų teisės rinkti ir būti renkamam) ar jų dalies atėmimą ir draudimą užimti valstybinius postus. Apskritai politinės ir pilietinės teisės už įvairius nusikaltimus gali būti atimtos laikotarpiui iki 10 metų, o draudimas užimti valstybinius postus paskirtas visam laikui arba laikinai (iki 5 metų).  Rinkimų teisės atėmimas automatiškai reiškia ir draudimą užimti valstybinius postus, tačiau jei paskirtas tik draudimas eiti valstybines pareigas, jis netaikomas teisei turėti išrinkto atstovo mandatą.  

Taigi prezidentas, pripažintas kaltu dėl išdavystės, netenka politinių ir pilietinių teisių, jam uždraudžiama užimti valstybinius postus; kuriam laikui šie apribojimai skiriami, sprendžia Aukštasis teismas. Ministrai, padarę nusikaltimus ir pripažinti kaltais, taip pat gali sulaukti tokių papildomų bausmių; jų trukmė ir pobūdis priklauso nuo jų padarytą nusikaltimą kvalifikuojančio BK straipsnio. 

Suomija

Kaltinimus valstybės pareigūnams dėl neteisėtų veiksmų atliekant pareigas nagrinėja Aukštasis apkaltos teismas (po Antrojo pasaulinio karo buvo susirinkęs tik 3 kartus); tai vienas iš 5 specialiųjų teismų Suomijoje
. Konstitucijos 101 str. išvardyti valstybės pareigūnai, kurių nusižengimus nagrinėja Aukštasis apkaltos teismas: tai vyriausybės nariai, teisingumo kancleris, parlamento ombudsmenas, Aukščiausiojo ir Administracinio teismų teisėjai. Už nusikaltimus, padarytus ne tarnybos metu, pareigūnai (išskyrus prezidentą) persekiojami bendra tvarka, kaip ir visi kiti piliečiai. 

Šis teismas taip pat (pagal konstitucijos 113 str.) nagrinėja prezidento baudžiamąją atsakomybę. Jeigu teisingumo kancleris, vyriausybė arba ombudsmenas mano, kad prezidentas yra kaltas dėl tėvynės išdavimo (high treason) arba nusikaltimo žmogiškumui, medžiaga perduodama parlamentui, kuris trim ketvirtadaliais balsų nusprendžia pradėti apkaltą ir suformuluoja kaltinimus. Jokie kiti kaltinimai prezidentui dėl jo oficialių veiksmų negali būti keliami. 
Aukštajam apkaltos teismui pirmininkauja Aukščiausiojo Teismo pirmininkas; jo nariai yra   Aukščiausiojo Administracinio Teismo pirmininkas, 3 vyriausieji amžiumi Apeliacinių teismų pirmininkai,  5 nariai, renkami parlamento 4 metų laikotarpiui.  Kaltintoju Aukštajame apkaltos teisme yra generalinis prokuroras.
 


Ministro apkaltą parlamentas pradeda, gavęs Parlamento konstitucinio komiteto
 nuomonę apie ministro veiksmų neteisėtumą. Apkaltos procesas gali būti pradėtas, jeigu ministras šiurkščiai nusižengė, tyčia, dėl aiškaus aplaidumo, šiurkščiai pažeidė ministro pareigybės nuostatas arba veikė aiškiai neteisiškai. Komitetas gali pradėti nagrinėjimą, remdamasis (115 str.) teisingumo kanclerio arba ombudsmeno raštu; mažiausiai 10 parlamentarų raštu; kito parlamentinio komiteto raštu;  savo iniciatyva. 

  Aukštasis apkaltos teismas sprendimą priima pagal galiojančią teisę. Nuteistiems asmenims malonė gali būti suteikiama, tik pačiam Teismui pasiūlius. 

Bausmes valstybės pareigūnams (jiems nepriskiriami Parlamento nariai
) numato Baudžiamasis kodeksas
 – be bendrųjų bausmių, jiems skiriamos ypatingosios bausmės – atleidimas ir įspėjimas. Atleidimas reiškia, kad asmuo netenka valstybinio posto ar pareigų, kuriose buvo padarytas nusižengimas. Jei asmuo po padaryto nusižengimo perėjo į kitas analogiškas pareigas, atleidimas galioja ir šioms pareigoms.

 Valstybės pareigūnas automatiškai atleidžiamas iš pareigų, jeigu jis nuteisiamas kalėti iki gyvos galvos. Tas pat galioja ir tuomet, jei jis nuteisiamas kalėti ne mažiau kaip dvejus metus, išskyrus atvejus, kai teismas mano, kad nusižengimo pobūdis nėra toks, kad asmuo negalėtų eiti viešųjų pareigų. Kita vertus, ir mažiau kaip dvejus metus kalėti nuteistas pareigūnas gali būti nuteisiamas atleisti iš pareigų, jei jo nusikaltimas rodo, kad jis akivaizdžiai negali užimti valstybinio posto. Tačiau šios nuostatos dėl automatiško atleidimo nuteistiems kalėti asmenims netaikomos atstovaujamų struktūrų nariams, renkamiems  visuotiniuose rinkimuose.

Nusikaltimai, už kuriuos Aukštajame apkaltos teisme traukiamas atsakomybėn prezidentas (BK 13 skyrius) užtraukia kalėjimo bausmes nuo vienerių iki 10 metų, nusikaltimus žmogiškumui (BK 11 skyrius) – iki 12 metų; tad pripažintas kaltu prezidentas šalinamas ir iš pareigų. 

Nusikaltę valstybės pareigūnai gali būti atleisti iš pareigų, bet jie nepraranda teisės rinkti ir būti renkami. Suomijos konstitucija leidžia kandidatuoti visiems piliečiams, kurie gali rinkti ir nėra pripažinti neveiksniais, išskyrus kariškius. Tad netgi asmuo, kuriam iškelti kaltinimai, gali kandidatuoti, kad ir kokie rimti tie kaltinimai būtų; tiesa, praktikoje tokie atvejai yra itin reti. 

Daug politikų yra sugrįžę į viešąjį gyvenimą po to, kai buvo pripažinti kaltais, daugiausia už vairavimą neblaiviam arba tarnybinius ekonominius nusikaltimus. 2003 m. rinkimuose į parlamentą buvo vėl išrinktas buvęs ministras, Centro partijos narys  Kauko Juhantalo, kurį prieš 10 metų Aukštasis apkaltos teismas buvo pripažinęs kaltu netinkamai atlikus savo pareigas (official misconduct); po to jis buvo pašalintas ir iš parlamento
.  

Airija
Konstitucija numato valstybės prezidento nušalinimą apkaltos tvarka. Prezidentas gali būti nušalintas, įrodžius netinkamą jo elgesį. Kaltinimus pateikia vieneri iš dvejų Parlamento rūmų, kiti rūmai tiria kaltinimus. Jeigu atlikusieji tyrimą rūmai 2/3 balsų dauguma priima rezoliuciją, kurioje pareiškia, kad atliktas tyrimas patvirtino pateiktus kaltinimus ir toks prezidento elgesys neleidžia jam toliau eiti pareigas, tokia rezoliucija reiškia Prezidento nušalinimą (Konstitucijos
 12 str.).

Tačiau Konstitucijoje ir Prezidento rinkimų įstatyme
 nėra užsiminta apie apkaltos tvarka nušalinto prezidento teisę vėl kandidatuoti ar draudimą tą daryti. Apskritai buvusiems (iš teisės aktų nematyti, ar tarp “buvusiųjų” patenka ir pašalinti apkaltos tvarka) ar einantiems pareigas prezidentams Konstitucija numato paprastesnę kandidatūros iškėlimo tvarką: 

Konstitucijos 12(3.2) straipsnis: "Asmuo, einantis ar anksčiau ėjęs prezidento pareigas gali būti vėl renkamas prezidentu tik vieną kartą"; 

12(4.4) straipsnis: "Buvę ar einantys pareigas prezidentai gali patys iškelti save kandidatais". Kiti reikalavimus kandidatui atitinkantys asmenys gali būti iškelti tik pagal tam tikrą nustatytą tvarką.

 

Estija

Konstitucijos
 82 str. 2 dalyje teigiama, kad prezidento įgaliojimai nutrūksta pripažinus jį kaltu padarius nusikaltimą. Prezidentas gali būti patrauktas atsakomybėn už padarytą nusikaltimą tik teisingumo kanclerio siūlymu ir parlamento sutikimu (85 str.)

Teismų įstatyme teigiama, kad Respublikos prezidentą už padarytus nusikaltimus teisia Aukščiausiasis Teismas. Apie tai, kad nušalintam prezidentui draudžiama vėl kelti kandidatūrą, teisės aktuose nekalbama.

Latvija

Konstitucija
 numato, kad  ne mažiau kaip pusės Seimo narių pasiūlymu Seimas uždarame posėdyje ne mažiau kaip dviejų trečdalių savo narių balsais gali pašalinti prezidentą iš posto. Prezidentas gali netekti posto ir pamėginęs paleisti parlamentą. Jei jis pasiūlo paleisti parlamentą, dėl šio pasiūlymo rengiamas referendumas. Daugumai rinkėjų balsavus prieš šį pasiūlymą, prezidentas netenka savo posto, ir parlamentas likusiai jo kadencijos daliai išrenka naują prezidentą. Šiais atvejais neminimi jokie draudimai nušalintam prezidentui ateityje vėl užimti šį postą. 

Baudžiamojon atsakomybėn prezidentas gali būti traukiamas, jei parlamentas duoda sutikimą ne mažiau kaip 2/3 balsų dauguma. Kiti aukšti valstybės pareigūnai traukiami baudžiamojon atsakomybėn bendra tvarka. Baudžiamasis kodeksas už valstybės pareigūnų nusikaltimus, susijusius su jų atliekamomis pareigomis, numato įvairios trukmės laisvės atėmimą ir pinigines baudas. Kartu teismas gali skirti ir papildomą bausmę – laikotarpiui nuo vienerių iki penkerių metų uždrausti užimti konkrečius postus valstybės ar vietos valdžioje, privačiose ar viešosiose organizacijose ir pan. 

Čekija
Konstitucijos
 65 str. nurodyta, kad Respublikos prezidentas niekada negali būti traukiamas baudžiamojon ar administracinėn atsakomybėn už veiksmus, padarytus jo kadencijos metu. Vienintelė išimtis - Senatas gali inicijuoti prezidento apkaltą Konstituciniame Teisme dėl valstybinės paslapties ar tėvynės išdavimo (high treason). Jeigu Teismas pripažįsta prezidentą kaltu, prezidentas netenka posto ir teisės ateityje vėl užimti šias pareigas. Pašalintasis iš posto asmuo turi teisę prašyti Teismo iš naujo svarstyti bylą dėl jam iškeltų kaltinimų, jei gali pateikti naujų faktų ar liudijimų, kurių ne dėl savo kaltės jis negalėjo pateikti pirmajame svarstyme, ir kurie būtų galėję prisidėti prie jo išteisinimo. Jei Teismas dėl minėtų aplinkybių bylą apsvarsto iš naujo, asmuo, netgi jei išteisinamas, nebeatgauna prezidento pareigų
.

Portugalija
 
Konstitucijoje
 apkaltos galimybė numatyta 2 straipsniuose:

117 str. 1 dalyje teigiama kad politiniams pareigūnams (political officeholders) už jų veiksmus atliekant pareigas gali būti taikoma politinė, civilinė ir baudžiamoji atsakomybė. Šio straipsnio (2) ir (3) dalyse teigiama, kad jų pareigas, atsakomybę ir nušalinimą nustato įstatymas, kuriame turi būti išvardyti veiksmai, už kuriuos atsako politines pareigas einantys asmenys, numatytos sankcijos ir jų pasekmės, taip pat turi būti numatytas pašalinimas iš pareigų ar įgaliojimų atėmimas.

130 str. teigiama, kad (1) Respublikos prezidentą už nusikaltimus, kuriuos jis padaro eidamas savo pareigas teisia Aukščiausiasis teismas; (2) Parlamentas (Respublikos Asamblėja) turi teisę inicijuoti procesą 1/5 Asamblėjos narių siūlymu ir 2/3 narių sprendimu; (3) Kaltinimų patvirtinimas reiškia nušalinimą iš pareigų ir atima teisę būti išrinktam vėl; (4) Respublikos Prezidentas, pasibaigus jo įgaliojimams, už nusikaltimus, kuriuos padaro jau neidamas pareigų, atsako bendrąja tvarka.

